b'\n_START_ARTICLE_\nCampo Marzio\n_START_PARAGRAPH_\nCampo Marzio, fra latin Campus Martius (\xc2\xabMarsmarken\xc2\xbb) er et omr\xc3\xa5de i Romas historiske sentrum og navnet p\xc3\xa5 en av Romas rioni. Navnet kommer fra stridsguden Mars, ettersom stedet i antikken ble brukt til milit\xc3\xa6re form\xc3\xa5l og derfor var viet til denne guden. Omr\xc3\xa5det er omkring 2 km\xc2\xb2 stort._NEWLINE_Fra Sullas tid begynte deler av omr\xc3\xa5det \xc3\xa5 bli brukt til boliger, og det offentlige omr\xc3\xa5det ble stadig mindre. Det milit\xc3\xa6re innslaget ble beholdt i form av en samlingsplass for byens milits, og det ble ogs\xc3\xa5 holdt folkem\xc3\xb8ter p\xc3\xa5 det gjenv\xc3\xa6rende offentlige omr\xc3\xa5det. Flere templer, bad, monumenter og andre offentlige bygninger ble ogs\xc3\xa5 reist i omr\xc3\xa5det._NEWLINE_Da Roma ble det forente Italias hovedstad i 1870 var bebyggelsen i Roma fortsatt i stor grad begrenset til Marsmarken og omr\xc3\xa5det omkring Vatikanet.'